10. รายการระหว่างกัน

รายชื่อของกิจการที่เกี่ยวข้องกัน ลักษณะความสัมพันธ์
ข้อมูลรายการระหว่างกันรวมถึงนโยบายในการกำหนดราคาตามประเภทของรายการค้า
ได้ถูกเปิดเผยไว้ในหมายเหตุประกอบงบการเงินประจำปี สิ้นสุดวันที่ 31 ธันวาคม 2553
ภายใต้หมายเหตุประกอบงบการเงิน ข้อ 6 รายการธุรกิจกับกิจการที่เกี่ยวข้องกัน
โดยบริษัทได้ดำเนินการตามนโยบาย ดังต่อไปนี้

10.1 ความจำเป็นและความสมเหตุสมผลของรายการะหว่างกัน

คณะกรรมการตรวจสอบของบริษัทฯ
ได้พิจารณาข้อมูลที่เกี่ยวข้องกันกับรายการระหว่างกันและมีความเห็นว่า
การทำรายการระหว่างกันเป็นความจำเป็น และมีความสมเหตุสมผลของการทำรายการ
เพื่อก่อให้เกิดประโยชน์สูงสุดของบริษัทฯ ถือว่าเป็นไปตามลักษณะการประกอบธุรกิจทั่วไป
และเป็นรายการที่เกิดขึ้นตามราคาตลาดหรือราคายุติธรรม
และไม่มีความแตกต่างจากการขายหรือซื้อกับบุคคลภายนอกอื่น

10.2 ขั้นตอนการอนุมัติการทำรายการระหว่างกัน

บริษัทฯ มีการกำหนดมาตรการในการเข้าทํารายการระหว่างกันของบริษัทฯ
และบุคคลที่อาจมีความขัดแย้งว่า
ผู้บริหารและผู้มีส่วนได้เสียจะไม่สามารถเข้ามามีส่วนร่วมในการอนุมัติรายการดังกล่าว โดยบริษัทฯ
จะจัดให้คณะกรรมการตรวจสอบเป็นผู้ให้ความเห็นเกี่ยวกับความจำเป็นของการเข้าทำรายการ
ความสมเหตุสมผล และความเหมาะสมด้านราคาของรายการนั้น โดยจะมีการกําหนดเงื่อนไขต่างๆ
ให้เป็นไปตามลักษณะการดําเนินการทางการค้าปกติในราคาตลาด
ซึ่งสามารถเปรียบเทียบได้กับราคาที่เกิดขึ้นกับบุคคลภายนอก
ในกรณีที่คณะกรรมการตรวจสอบไม่มีความชำนาญในการพิจารณารายการระหว่างกันที่อาจเกิดขึ้น
บริษัทฯ จะให้ผู้เชี่ยวชาญอิสระหรือผู้สอบบัญชีของบริษัทฯ
เป็นผู้ให้ความเห็นเกี่ยวกับรายการระหว่างกันดังกล่าว
เพื่อนำไปใช้ประกอบการตัดสินใจของคณะกรรมการหรือผู้ถือหุ้นตามแต่กรณี

นอกจากนี้ คณะกรรมการบริษัทฯ จะต้องดูแลให้บริษัทฯ
ปฏิบัติให้เป็นไปตามกฎหมายว่าด้วยหลักทรัพย์และตลาดหลักทรัพย์ และข้อบังคับ ประกาศ คําสั่ง
หรือข้อกําหนดของตลาดหลักทรัพย์แห่งประเทศไทย
รวมถึงการปฏิบัติตามข้อกําหนดเกี่ยวกับการเปิดเผยข้อมูลการทํารายการที่เกี่ยวโยงกัน
และการได้มาหรือจําหน่ายทรัพย์สินที่สําคัญของบริษัทฯ
หรือบริษัทร่วมตามมาตรฐานบัญชีที่กําหนดโดยสภาวิชาชีพบัญชี

10.3 นโยบายหรือแนวโน้มการทำรายการระหว่างกันในอนาคต

บริษัทฯ อาจมีการทำรายการระหว่างกันกับบริษัทร่วมในอนาคตอย่างต่อเนื่อง
ซึ่งเป็นไปตามลักษณะการทำธุรกิจการค้าทั่วไป และมีเงื่อนไขเป็นไปตามธุรกิจการค้าปกติ
และสามารถอ้างอิงได้กับเงื่อนไขทางธุรกิจประเภทเดียวกันกับที่บริษัทฯ กระทำกับบุคคลภายนอก
เช่น การเช่าพื้นที่แสดงสินค้า การลงโฆษณาในสือสิ่งพิมพ์ เป็นต้น
โดยรายการระหว่างกันที่จะเกิดขึ้นนั้นเป็นไปเพื่อความจำเป็นในการดำเนินธุรกิจภายในกลุ่มบริษัทฯ
โดยมีการกำหนดนโยบายด้านราคาระหว่างกันอย่างชัดเจน
มีความเป็นธรรมและสอดคล้องกับราคาตลาด
พร้อมทั้งมีคณะกรรมการตรวจสอบเข้ามาพิจารณาและสอบทานการปฏิบัติตามหลักเกณฑ์และให้ความเห็นถึงความสมเหตุสมผลของรายการที่เกิดขึ้นทุกไตรมาส

สำหรับรายการระหว่างกันที่มิได้เป็นไปตามธุรกิจปกติที่อาจเกิดขึ้นในอนาคต บริษัทฯ
จะจัดให้มีคณะกรรมการตรวจสอบเข้ามาสอบทานการปฏิบัติตามหลักเกณฑ์และแสดงเหตุผลในการทำรายการดังกล่าวก่อนที่บริษัทฯ
จะเข้าทำรายการนั้น อย่างไรก็ตาม
รายการระหว่างกันที่อาจก่อให้เกิดความขัดแย้งทางผลประโยชน์ที่อาจเกิดขึ้นในอนาคต
คณะกรรมการบริษัทฯ จะต้องปฏิบัติให้เป็นไปตามกฎหมายว่าด้วยหลักทรัพย์และตลาดหลักทรัพย์
และข้อบังคับ ประกาศ คำสั่ง หรือข้อกำหนดของตลาดหลักทรัพย์แห่งประเทศไทย
รวมทั้งการปฏิบัติตามข้อกำหนดเกี่ยวกับการ
เปิดเผยข้อมูลการทำรายการเกี่ยวโยงและการได้มาหรือจำหน่ายไปซึ่งทรัพย์สินของบริษัทฯ
และบริษัทร่วม ตลอดจน การปฏิบัติตามมาตรฐานการบัญชีที่กำหนดโดยสภาวิชาชีพบัญชี